runetrust/blame-folketinget-dk huggingface dataset:
Villy Søvndal (SF), 2007-10-04:
Lige en enkelt indledende rettelse: Jeg synes ikke, at jeg er nogen stor mand, jeg synes, at jeg er sådan en meget almindelig mand.
Jeg forstår det ikke, hvis det er rigtigt.
Det er helt nyt for mig, hvis SF's Ungdom skulle have chikaneret fru Pia Kjærsgaard væk fra pladsen.
Det kan jeg slet ikke forestille mig, når jeg tænker på vores søde unge folk.
Jeg kan slet ikke forestille mig, at de skulle gøre det.
Det er fantastisk søde mennesker, det kan jeg love for.
Jeg synes, at fru Pia Kjærsgaard og jeg sammen skal tage et møde med SFU og snakke det igennem, hvis sådan noget har fundet sted.
Det kan jeg slet ikke forestille mig at det har.
Pia Kjærsgaard (DF), 2007-10-04:
Jeg må sige, at jeg virkelig synes, at hr. Villy Søvndal klarer det her utrolig dårligt.
I stedet for at tage det med alvor, så forsøger hr. Villy Søvndal på ynkværdig vis at charmere sig ud af det, og det falder totalt til jorden.
Jeg er overbevist om, at der sidder andre folketingsmedlemmer her, der klart kan bekræfte det over for hr. Villy Søvndal.
Og jeg fortæller hr. Villy Søvndal, at det rent faktisk forholdt sig sådan.
Det var SFU og andre - det vender jeg tilbage til senere - der med chikane og med klare pressioner om, at der kunne udøves vold, chikanerede mig bort fra Slotspladsen.
Jeg beder bare om, at hr. Villy Søvndal som formand for SF - når jeg nu siger, at det forholdt sig sådan - tager afstand fra sin ungdomsorganisation i forhold til det.
Villy Søvndal (SF), 2007-10-04:
Jamen det synes jeg egentlig også jeg sagde; at jeg slet ikke kan forestille mig, at det er rigtigt.
Men hvis det er rigtigt, vil jeg da gerne snakke med vores unge om det.
For det er selvfølgelig uacceptabelt, at nogle føler sig truet.
Jeg vil foreslå, at fru Pia Kjærsgaard, næste gang hun går ned til sådan en demonstration, går sammen med mig, så vi er sikre på, at sådan noget ikke finder sted.
Jeg kender SFU’erne godt.
Jeg kan som sagt slet ikke forestille mig, at de bidrager til sådan noget.
Men lad os gå sammen næste gang.
Pia Kjærsgaard (DF), 2007-10-04:
Hvorfor i alverden skulle jeg dog følges med hr. Villy Søvndal ned på Slotspladsen?
Det er jo fuldstændig uholdbart.
Kan hr. Villy Søvndal ikke høre, hvor tarveligt det her lyder fra hr. Villy Søvndals mund?
Jeg beder bare om det.
Hr. Villy Søvndal må tro på mig, når jeg siger, at det er rigtigt, at jeg blev chikaneret bort fra slotspladsen af SFU.
Jeg ville gerne ned og tale med SOSU-assistenterne, jeg ville gerne ned og tale med politifolkene, jeg ville gerne ned og tale med de ordentlige mennesker.
Jeg var der et stykke tid, men det kunne rent fysisk ikke lade sig gøre at blive.
Jeg blev nødt til at forlade pladsen, for ellers var der sket værre ting.
Der er det så bare, at jeg siger til hr. Villy Søvndal: Lad være med alt det pjat og sig, at det er uacceptabelt.
Det er ganske enkelt uacceptabelt, at SF's ungdomsorganisation opfører sig på den måde
Villy Søvndal (SF), 2007-10-04:
Men det er netop derfor, jeg synes, at det kunne være spændende, at vi gik sammen, for jeg kan slet ikke forestille mig, at vores unge deltager i noget, der kan opfattes som chikane af fru Pia Kjærsgaard.
Det kan jeg ikke forestille mig.
Sådan er vores unge ikke.
Derfor er mit forslag, at vi gik sammen ned og så, hvad det var, der skete, for jeg tror i alt beskedenhed, at jeg kender SFU’erne bedre, end fru Pia Kjærsgaard gør; både hvordan de ser ud, hvem de er og sådan noget Så mit tilbud til fru Pia Kjærsgaard
er: Lad os gå sammen derned næste gang.
Naser Khader (NY), 2007-10-04:
Jamen forskellen på starthjælpen og 300-timers-reglen er ifølge de undersøgelser, der er lavet om de to ting, at 300-timers-reglen virker
der er nogle, der kommer ud af bistandssystemet og kommer i arbejde mens starthjælpen ikke virker.
Så vi er imod starthjælpen, dels fordi den er etnisk diskriminerende og kønsdiskriminerende, dels fordi den ikke virker.
Og med hensyn til 300-timers-reglen har vi sagt: Jamen virker den, så er vi for den, og virker den ikke, så er vi imod.
Spørgsmålet er, om den virker.
Og vi mener ikke at starthjælpen virker.
Line Barfod (EL), 2007-10-04:
Kontanthjælpsloftet har virket for omkring 5 pct., som er kommet i arbejde.
De resterende 95 pct. er sendt ud i fattigdom.
Vi snakker altså om børnefamilier, som ikke har råd til de mest basale ting.
Hr. Naser Khader kan på hjemmesiden loftramteeksperter.dk læse en beretning fra en familie, hvor der var et barn, som måtte have noget medicin.
Det betød så, at familien ikke havde råd til at købe aftensmad, men måtte ud at samle flasker for at få råd til en pose popcorn i stedet.
Mener Ny Alliance, at det er den måde, vi skal indrette det sociale system på i Danmark?
Pia Kjærsgaard (DF), 2007-10-04:
Jamen så er vi vel i virkeligheden enige.
Til trods for det, som hr. Naser Khader påberåbte sig om ytringsfrihed, skal der altid være en grænse.
Altså, der er trods alt grænser for, hvad man vil acceptere, og hvad man vil finde sig i.
Jeg bliver bare nødt til at understrege det, for jeg synes, at spørgsmålet fra Ny Alliances formand, hr. Naser Khader, var lidt underligt: Kan man ikke bare gøre hvad som helst hvor som helst, og hvad man vil i forhold til ytringsfriheden, uden at man bliver ekskluderet af et parti?
Men jeg kan forstå - hvad jeg selvfølgelig også synes er meget naturligt - at det er det samme, der gør sig gældende hos Ny Alliance som hos Dansk Folkeparti.
Jeg kan sige, at det også ville være gældende i Dansk Folkeparti, at hvis en som Akkari meldte sig ind hos os, ville han blive ekskluderet - han ville slet ikke få adgang - til trods for at vi har ytringsfrihed.
Naser Khader (NY), 2007-10-04:
Det er ikke, fordi jeg er uenig i, at hun skulle ekskluderes, men jeg tog bare udgangspunkt i fru Pia Kjærsgaards ofte gentagne sætning om, at ytringsfriheden er ubegrænset.
Ja, men hvis ytringsfriheden er ubegrænset, hvorfor blev hun så ekskluderet?
Der må være en grænse - det var det, der var min pointe.
Fru Pia Kjærsgaard har det med at sige, at der ikke skal være nogen grænser for ytringsfriheden, og så undrer det mig, at man så ekskluderer en, som siger sådan noget - som jeg synes er forfærdeligt.
Jeg synes, det er o.k., at man ekskluderede hende, men det passer bare ikke sammen med det, som fru Pia Kjærsgaard går rundt og siger om, at ytringsfriheden er ubegrænset.
Pia Kjærsgaard (DF), 2007-10-04:
Jeg synes, at det, hr. Khader siger, er lidt selvmodsigende.
Det, jeg godt vil over til, er, at Ny Alliance på det allerførste pressemøde brugte meget tid på at rette meget bombastiske angreb på Dansk Folkeparti.
Nu skulle blokpolitikken, som man kaldte det, brydes.
Jeg vil sige, at man jo altså laver de forlig, der kan laves - med et flertal - i det her Folketing.
Jeg synes, at vi har lavet mange fornuftige forlig, aftaler og reformer, absolut, og er da bare lidt ærgerlig, hvis andre partier ikke vil være med.
Man laver jo ikke politik for at hygge sig, man laver politik for at gøre det godt for borgerne.
Jeg bemærkede, at hr. Khader i et interview til et medie, hvor han blev spurgt om en ministerpost, sagde: Det har jeg ikke taget stilling til.
Egentlig foretrækker jeg et langtidsholdbart parti frem for at være i regering efter næste valg.
Vi går efter at få Dansk Folkepartis rolle i dansk politik, for DF har jo mere indflydelse end De Konservative, som ellers sidder i regeringen.
Det vil sige, at det ville være nøjagtig det samme, og det er derfor, hr. Khader mange gange er så aggressiv over for Dansk Folkeparti, for han vil i virkeligheden selv have den rolle.
Er det så ikke blokpolitik?
Jeg spørger bare.
Naser Khader (NY), 2007-10-04:
Nu gik vi ikke til angreb på Dansk Folkeparti.
Det, vi sagde på vores første pressemøde, var, at vi syntes, det var et problem, at ét parti tre personer - havde vetoret.
Der var endda en på det konservative landsråd, Uffe Thorndahl, der sagde: Der er én mand, der styrer Danmark i dag, og det er hr. Kristian Thulesen Dahl. Vi vil bare have vetoretten væk fra Dansk Folkeparti og hr. Kristian Thulesen Dahl med hensyn til den førte politik.
Havde vi været i Dansk Folkepartis position, ville vi have insisteret på, at flere partier kom med i de større forlig og aftaler og forhandlinger, man bliver enig om der skal være, som eksempelvis kommunalreformen, det med at gå i krig i Irak og de seks finanslove.
Vi ville insistere på, at flere kom med.
Jo flere, jo bedre, er vores opfattelse.
Vi ville ikke udelukke nogen, der gerne ville være med, og som var enige i beslutningerne, og sige, at de bare ikke skulle være med.
Et eksempel er det seneste skatteforlig.
Ny Alliance ville godt have været med, men det fik vi ikke lov til.
Vi havde kun én betingelse, og det var, at vi ville have en garanti for, at man også kunne diskutere skattelettelser og en skattereform efter et valg, og det kunne vi ikke få.
Med hensyn til de irakiske tolke …
Troels Lund Poulsen (V), 2007-10-04:
Jeg vil også gerne starte med at byde hr. Naser Khader og Ny Alliance velkommen i Folketinget og til denne åbningsdebat.
Det, som jeg godt kunne tænke mig at høre hr. Naser Khader om, er Ny Alliances politik med hensyn til, hvordan man vil gå ind i arbejdet i forbindelse med den kommende kvalitetsreform, og hvilke succesparametre man stiller op der for eventuelt at deltage i et forlig.
Naser Khader (NY), 2007-10-04:
Jamen det sagde jeg i min tale, nemlig at vi blev inviteret til det første møde; der var vi, og det er vi glade for.
Vi vil gerne være med i rigtige forhandlinger og ikke sådan nogle såkaldte forhandlinger, som vi oplevede under de sidste skatteforhandlinger, hvor der nærmest ikke blev forhandlet om noget med os.
Vi vil gerne være med til reelle forhandlinger, og vi har som sagt de der tre punkter.
Et af dem er større tillid til de offentlige medarbejdere; der er ingen, der møder på arbejde om morgenen for at lave fejl,
var der engang et af vores medlemmer, der sagde ved et medlemsmøde.
I øvrigt bliver vores mærkesag i forhold til kvalitetsreformen noget, som ikke er blevet nævnt af andre under hele diskussionen om kvalitetsreformen, nemlig Frivillighedsdanmark.
Vi vil gerne have Frivillighedsdanmark med i kvalitetsreformen.
Troels Lund Poulsen (V), 2007-10-04:
Det kvitterer jeg for.
Baggrunden for spørgsmålet var jo også den tidligere debat, som Ny Alliance deltog i.
Det var så ikke hr. Naser Khader, men det var hr. Leif Mikkelsen, der under finanslovdebatten jo var meget klar i sine holdninger med hensyn til de såkaldte velfærdsrettigheder fra Socialdemokratiets side, som han var meget skeptisk over for.
Og derfor tager jeg det svar, som hr. Naser Khader nu giver, som udtryk for, at man faktisk går efter at få en politisk indflydelse og blive en del af aftalen om kvalitetsreformen, og det vil jeg gerne kvittere for.
Naser Khader (NY), 2007-10-04:
Vi synes, de er for firkantede, at de er for centrale, og at de er med til at klientgøre folk.
Pia Christmas-Møller (KF), 2007-10-04:
Jeg vil gerne indlede med at byde hr. Naser Khader velkommen til debatten; det er altid forfriskende med nye debattører.
Og jeg forstår godt, at både hr. Naser Khader og hans parti har behov for at markere sig med en selvstændig dagsorden eller forslag til vedtagelse.
Men jeg vil godt høre, hvad Ny Alliances stillingtagen er til det forslag til vedtagelse, som Det Konservative Folkeparti har fremsat sammen med Venstre og Dansk Folkeparti.
Det går jo i al sin enkelhed ud på, at vi vil opfordre regeringen til at forstærke indsatsen mod ekstremistiske holdninger, og at vi gerne vil bede regeringen om at arbejde for, at vi får klaret arbejdskraftbehovet.
Så beder vi også om, at det sker inden for en økonomisk ansvarlig ramme, og vi vil gerne have, at kvalitetsreformforhandlingerne går i gang.
Det er jo, synes jeg, meget gode og fremadrettede ting, der her ligger i vores vedtagelse.
Kan Ny Alliance støtte den, selv om man selvfølgelig helst ser sit eget forslag vedtaget?
Men hvis nu det ikke kan lade sig gøre, kan man så støtte vores?
Naser Khader (NY), 2007-10-04:
Som jeg nævnte tidligere, har jeg jo med hensyn til vedtagelsen været i kontakt med både personer fra den ene blok og fra den anden side.
Der synes vi, at de to forslag til vedtagelse ikke er konkrete nok.
Jeg ved godt, at man ikke kan være helt konkret, når man laver vedtagelser, men de har virkelig overskrifter, som man sådan set ikke kan være uenig i.
Hvis vores forslag ikke bliver vedtaget, vil vi ikke stemme imod.
Pia Christmas-Møller (KF), 2007-10-04:
Det glæder mig meget.
Jeg havde også forventet, at Ny Alliance ville have dette saglige standpunkt, for jeg går ud fra, at vi bl.a. deler det synspunkt at få moderniseret den offentlige sektor sådan, at de serviceydelser, vi får leveret derfra, kan leveres på et opkvalificeret niveau.
Her har vi fra konservativ side lagt meget vægt på en ledelsesreform, sådan at vi kan vise de mange ansatte i den offentlige sektor mere tillid og mere ansvar frem for kontrol og bureaukrati, og jeg går ud fra, at Ny Alliance kan være med i den opgaveløsning, nemlig at vi simpelt hen skal have en ny ledelsesnorm i den offentlige sektor, som giver medarbejderne både mere råderum og større frihed og ansvar i dagligdagen.
Naser Khader (NY), 2007-10-04:
Jeg kan kun være enig.
Jeg synes, at vi skal gøre alt, hvad vi kan her i Folketinget - så mange partier som muligt - med hensyn til at give de offentlige medarbejdere så optimale vilkår som muligt, så de kan koncentrere sig om kerneopgaverne og ikke om al den kontrol, de er blevet påført de seneste år.
Altså, da jeg så den kvinde på Dansk Folkepartis landsmøde, der var oppe og sige, at alle muslimer skulle ud af Europa, var det, der chokerede mig mest, ikke hendes udtalelser - jeg tænkte: Det er bare en, der ikke ved bedre - men at der var så mange, der klappede ad hende.
Derfor var mit spørgsmål: Hvorfor var der så mange, der klappede?
Det fik jeg ikke noget svar på af fru Pia Kjærsgaard, og det var meget skuffende.
Jeg syntes, at fru Pia Kjærsgaard opførte sig meget arrogant på talerstolen, da jeg stillede mine spørgsmål, og det var meget skuffende.
Med hensyn til Akkari blev jeg på et tidspunkt ringet op af en journalist fra et sted i Danmark, der sagde, at en, der tidligere havde været medlem af Dansk Folkeparti, havde meldt sig ind i Ny Alliance, og han spurgte, hvordan jeg forholdt mig til det.
Jeg sagde: Hvis vedkommende er enig i Ny Alliances politik, kan vi kun byde vedkommende velkommen.
Lad os give ham en chance, men hvis han en dag åbner munden og siger noget, der er i strid med Ny Alliances principper, har vi en eksklusionsparagraf.
Men vi giver folk en chance først.
Pia Kjærsgaard (DF), 2007-10-04:
Nu var hr. Naser Khader, da jeg var på talerstolen, meget interesseret i sådan - synes jeg - lidt interne forhold omkring Dansk Folkeparti vedrørende eksklusioner, hvem der klappede, og hvem der sagde hvad hvornår.
Så er det bare, jeg har lyst til at spørge hr. Khader, hvordan det egentlig er i Ny Alliance.
Jeg kan forstå, at man har lært af fordums synder og fejltagelser, og at man faktisk er meget interesseret i, hvem der kommer ind i partiet, og hvem der opstiller for partiet osv., præcis som Dansk Folkeparti.
Når nu hr. Naser Khader gik så tæt på mig, med hensyn til hvad vi gør, vil jeg bare spørge, hvordan det forholder sig.
Det er bare et spørgsmål, for jeg følte egentlig, at hr. Naser Khader af en eller anden mærkelig årsag syntes, det var lidt underligt, at vi skiller os af med folk, som ikke umiddelbart er i overensstemmelse med partiet og partiets politik - uanset ytringsfriheden.
Naser Khader (NY), 2007-10-04:
Nej, vi kan ikke acceptere fattigdom i Danmark, det kan vi ikke.
Der er altså også andre undersøgelser, der viser, at 300-timers-reglen virker og der er nogle, der kommer i arbejde.
Og nogle gange er der nogle, der har brug for et skub til at komme ud i arbejde, for det er jo heller ikke lykken bare at blive ved med at være på kontanthjælp.
Jeg synes, at det er vigtigt, at vi gør alt, hvad vi kan, for at få folk ud af kontanthjælpssystemet.
Men altså: Hvis der er troværdige rapporter, der kan dokumentere, at 300-timers-reglen medfører fattigdom, vil vi gerne se på dem; for os handler det om, om den virker.
Line Barfod (EL), 2007-10-04:
Det glæder mig meget, hvis Ny Alliance er parat til igen at se på deres stillingtagen til kontanthjælpsloftet osv. Der ligger bl.a. en rapport fra Socialforskningsinstituttet, som jeg går ud fra at Ny Alliance betragter som troværdig, som altså siger, at der er omkring 5 pct. af de, der er ramt af kontanthjælpsloftet, der er kommet i arbejde, mens 95 pct. er kommet ud i dyb fattigdom.
Det er selvfølgelig rigtigt, at det ikke er godt for folk at være på kontanthjælp.
Jeg har mødt mange, men jeg har ikke mødt én eneste, som ønskede at være på kontanthjælp, og som ikke meget hellere ville være rask og blive klar til at gå ud og tage et arbejde og være med i et fællesskab.
Så jeg mener, at vi bør tilrettelægge socialpolitikken ud fra, hvordan vi skal give folk den hjælp og støtte, der skal til for at få dem ud i arbejde eller få dem gjort raske eller få konstateret, at de er så syge, at de skal have førtidspension, frem for at tilrettelægge en socialpolitik, der går ud på at skære så dybt i folks ydelser, at mange af dem bliver sat ud af deres bolig eller ikke har råd til at købe mad og tøj til deres børn.
Og jeg vil gerne høre, om det også bliver Ny Alliances socialpolitik.
Naser Khader (NY), 2007-10-04:
Hvis man går ind og ser på nogle af de rapporter, der ligger på Beskæftigelsesministeriets hjemmeside, kan man se rapporter, der siger, at 300-timers-reglen virker.
Men folk skal ikke straffes; socialpolitik skal ikke være sådan, at den straffer folk.
Men jeg mener, at det en gang imellem vil være på sin plads at give folk et lille skub, så de kommer ud af kontanthjælpssystemet, for jo længere man har været uden for arbejdsmarkedet, jo sværere er det at komme ind.
Det er godt for den enkelte og også for hele familien, at vedkommende kommer ud af de der systemer.
Høgni Hoydal (T), 2007-10-04:
Først vil jeg ønske Ny Alliance tillykke med det nye partiprogram og det videre politiske arbejde.
Og det leder mig frem til mit spørgsmål til hr. Naser Khader.
Jeg mener, der kun er to andre partier i Folketinget, der har en helt klar holdning til færøsk og grønlandsk selvstændighed, nemlig SF og Enhedslisten, som aktivt støtter den.
Derfor vil jeg spørge, hvad Ny Alliances politik er på det her område.
Er den ligesom de gamle partiers, der siger: I må måske, men vi arbejder imod det?
Eller vil Ny Alliance aktivt gå ind og støtte det færøske og det grønlandske folks selvstændighedsbestræbelser?
Naser Khader (NY), 2007-10-04:
Jeg skal være ærlig og sige, at vi ikke er nået så langt med vores politikudvikling vedrørende Færøerne, Grønland og rigsfællesskabet.
Det vil sige, at vi grundigt vil diskutere vores holdning til rigsfællesskabet, Færøerne og Grønland, og vi vil se fordomsfrit på den, og vi vil udvikle den i dialog med vores medlemmer.
Jeg kan ikke på stående fod fortælle hr. Høgni Hoydal, hvad jeg eller Ny Alliance vil med Færøerne og Grønland.
Høgni Hoydal (T), 2007-10-04:
Ja, nu skal jeg ikke forsøge at presse hr. Naser Khader for meget, men jeg kan da give ham nogle gode råd.
Vi i Den Nordatlantiske Gruppe står til rådighed for at diskutere disse spørgsmål.
Hvis jeg har forstået hr. Naser Khaders politiske projekt rigtigt, så går det ud på demokrati, ligestilling, ligeberettigelse.
Og så ligger det jo lige for, at det selvfølgelig også må gælde det færøske og det grønlandske folk.
Derfor er det let for Ny Alliance at være med på den vogn, der aktivt støtter de færøske og grønlandske selvstændigheds- og demokratibestræbelser.
Margrethe Vestager (RV), 2007-10-04:
Ny Alliance har trods invitationer til et bredt samarbejde valgt at fremsætte sit eget forslag til vedtagelse i dag, og det er naturligvis helt i orden, sådan er det.
Vi ser mange samarbejdsflader mellem partierne, og som man kan se på vores forslag til vedtagelse, er der mange overlap, og nogle af målsætningerne er de samme.
Derfor vil vi også gerne invitere Ny Alliance til at samarbejde i det kommende folketingsår og spørge, om vi kan forvente, at Ny Alliance vil stemme for et forslag, der begrænser opholdstiden i et dansk asylcenter.
Vi ved, at det er opholdstiden, der giver de allerstørste skader på børn og voksne, og derfor håber jeg, at Ny Alliance vil støtte det forslag.
Naser Khader (NY), 2007-10-04:
Hvad angår begge blokkes forslag til vedtagelse, er de simpelt hen overordnede, i overskriftsform.
Man kan hverken være uenig i det, der står i den vedtagelse, som Socialdemokratiet, De Radikale, SF og Enhedslisten har formuleret, eller i det, der står i den, som regeringspartierne og Dansk Folkeparti har formuleret.
De er i overskriftsform.
Vi har vores egen vedtagelse, fordi der er nogle ting, vi gerne vil have gennemført - derfor valgte vi at lave vores egen.
Alle er velkomne til at være med på den, alle er inviteret til at stemme for den.
Med hensyn til asylcentrene vil vi gå endnu længere end Det Radikale Venstre.
Vi vil ikke bare have en grænse på nogle måneder for at bo på asylcentrene.
Vi vil lukke asylcentrene bortset fra et, sådan at det i fremtiden bliver sådan, at folk, der kommer og søger asyl i Danmark, kan bo og opholde sig på modtagecenteret - det kan være Sandholm, hvor der er plads til 1.000 personer - og efter en måned eller to, hvis det viser sig, at deres sagsbehandling tager længere tid, skal de ud og bo blandt os andre.
Men så …
Margrethe Vestager (RV), 2007-10-04:
Det kan godt være, at vi forstår »konkret« lidt forskelligt, men jeg synes jo, det er meget konkret at sige, at ingen udlænding mod sin vilje må opholde sig i et dansk asylcenter ud over en afgrænset, kort modtageperiode.
Så kan vi godt diskutere, om der skal være et eller flere modtagecentre.
Det er jeg helt åben for, det synes jeg er en praktisk ting.
Det, der er det principielle i det, er, om der skal være loft over, hvor lang tid man skal tvinges til at være der, medmindre der er helt særlige omstændigheder.
Det undrer mig, at hr. Naser Khader ikke bare har svaret et fuldtonende ja, for det er klart, at vi selvfølgelig altid kan diskutere den praktiske organisering, om der skal være et eller flere centre.
Det må vel være den enkeltes interesser, der er det vigtige i det spil.
Det gælder også de andre ting, som jeg ellers har oplevet er meget centrale for Ny Alliance, nemlig genopbygningen af ulandsbistanden og afskaffelsen af starthjælpen, og derfor ville det være meget rart at vide her på åbningsdagen, om det er forslag, som Ny Alliance også vil støtte i det videre arbejde her i salen.
Naser Khader (NY), 2007-10-04:
Hvad angår den sidste del af spørgsmålet: Selvfølgelig vil vi det, det er jo en del af vores politik.
Med hensyn til vedtagelsen mener jeg, at det er mere konkret at sige: Vi vil have lukket alle asylcentre helt.
De asylansøgere, der kommer til Danmark, skal bo blandt os andre, lige efter at de er blevet modtaget og man har set på deres asylansøgninger.
Det med, at de skal opholde sig der i flere måneder, vil vi ikke være med til.
Oprindelig var asylcentrene ikke til, for at man skulle bo der permanent, og der er mange andre lande, hvor man ikke har asylcentre.
Derfor vil vi lukke dem alle sammen undtagen et, nemlig Sandholm, hvor man kan være en måned eller to.
Men derefter skal man ud og bo blandt os andre.
Det kan godt være, at vi kan blive enige om noget der, men det er i hvert fald det, der står i vores vedtagelse.